<https://mytex.ro/expres/inca-23-de-autobuze-noi-la-ratbv-ce-urmeaza/#newsarticle>
<http://schema.org/articleBody>
"Încă 23 de autobuze noi la RATBV    Primăria Brașov continuă programul de investiții în transportul public prin atragerea de finanțări nerambursabile prin Programul Național de Redresare și Reziliență (PNRR).     Primarul Allen Coliban a semnat, astăzi, contractul de finanțare pentru achiziția primelor 23 de autobuze electrice, cu lungimea de 10 metri, din totalul de 48 pentru care municipalitatea a solicitat finanțarea prin PNRR. Pe lângă cele 23 de autobuze electrice, prin acest proiect vor fi finanțate și 8 stații de încărcare rapidă. Dar și 23 de stații de încărcare lentă. Valoarea totală a finanțării pentru Brașov este de peste 11 milioane de euro.    În cadrul aceluiași proiect au fost incluse și 7 autobuze electrice pentru municipiul Săcele.    „Este primul proiect pentru care am solicitat finanțare în luna mai. La autobuzele acestea se vor adăuga, sperăm, și cele 25 pentru care am solicitat finanțare în octombrie. Astfel, perspectivele de trecere spre un transport 100% electric sunt tot mai aproape de realitate. Transportul în comun electric reprezintă soluția optimă de mobilitate urbană. Atât prin condițiile oferite, cât și pentru că asigură un mediu mai curat. Brașovul arată din ce în ce mai bine din acest punct de vedere. Doar așa, pe termen mediu și lung, vom avea o calitate a aerului mai bună. Dar și un oraș mai prietenos cu mediul, un oraș mai prietenos cu cetățenii săi”, a declarat primarul Allen Coliban pentru brasovcity.ro.    În perioada următoare, municipiul Brașov va demara procedura de achiziție pentru a selecta furnizorul vehiculelor. Odată achiziționate, autobuzele vor fi puse la dispoziția RATBV pentru a fi utilizate în cadrul serviciului de transport public local. Valoarea cererii de finanțare aferentă municipiului Brașov este de 11.178.000 euro, fără TVA.     Se vor înlocui autobuzele Menarini    În acest moment, în municipiul Brașov sunt în circulație 52 de autobuze electrice cu lungimea de 12 metri și 8 de 10 metri, ambele fiind marca SOR, Cehia, 51 de troleibuze cu lungimea de 18 metri, marca Solaris, Polonia, și 10 autobuze hibrid cu lungimea de 12 metri, marca Mercedes. La acestea se adaugă cele 12 autobuze electrice cu lungimea de 18 metri, produse de compania Karsan, Turcia, care vor intra în perioada următoare în circulație pe linia 5. Dar și autobuzele Menarini, cu motorizare Euro 6. Prin achiziția autobuzelor electrice finanțate prin PNRR se va putea înlocui cea mai mare parte a autobuzelor Menarini.     Vor fi păstrate doar cele care vor reprezenta soluția de rezervă pentru mijloacele de transport electrice.    Încă 23 de autobuze noi la RATBV"
<https://mytex.ro/expres/inca-23-de-autobuze-noi-la-ratbv-ce-urmeaza/>